વાઇટ અને બ્લૅક પ્રિન્ટવાળાં કપડાં પસંદ કરતાં પહેલાં ખૂબ કાળજી રાખવી. વાઇટ-બ્લૅકમાં પ્રિન્ટના પુષ્કળ ઑપ્શન હોય છે, પરંતુ અમુક પ્રિન્ટ પહેરવાથી આંખ ખેંચાય છે અને આ શું પહેર્યું છે એવું લાગે છે. જેમ કે વાઇટ-બ્લૅક પોલ્કા ડૉટવાળું ટૉપ સારું લાગી શકે, પરંતુ જો તમે વાઇટ-બ્લૅક પિન સ્ટ્રાઇપ પહેરો તો એ પ્રિન્ટની નીટનેસ નથી આવતી અને જો વાઇટ-બ્લૅક પિન સ્ટ્રાઇપ પહેરવી હોય તો એને બ્રેક કરવા માટે ગોલ્ડન અથવા રેડ કલરના આઉટફિટનો ઉપયોગ કરવો જેમ કે વાઇટ-બ્લૅક પિન સ્ટ્રાઇપવાળું શર્ટ અથવા ટૉપ અને એની સાથે ગોલ્ડન અથવા રેડ ની-લેન્ગ્થનું સ્કર્ટ એક અલગ લુક આપી શકે. ક્યારેય વાઇટ-બ્લૅક પ્રિન્ટવાળાં આખાં કપડાં ન પહેરવાં. એટલે કે ટૉપ અને બૉટમ એક જ પ્રિન્ટનાં ન પહેરવાં. હંમેશાં લુક બ્રેક કરવો. એટલે કે જો ટૉપ પ્રિન્ટેડ હોય તો બૉટમ પ્લેન રાખવી, જ્યારે બ્લૅક ફૅબ્રિક પર વાઇટ પ્રિન્ટ હોય છે ત્યારે એક સટલ લુક આપે છે અને વાઇટ ફૅબ્રિક પર બ્લૅક પ્રિન્ટ હોય છે ત્યારે બ્લૅક કલર વધારે દેખાય છે અને એમાં પણ જો રનિંગ જ્યોમેટ્રિક પ્રિન્ટ હોય તો ભૂલભુલૈયા જેવી ફીલ આવે છે. રનિંગ જ્યોમેટ્રિક પ્રિન્ટ એટલે પ્રિન્ટ ક્યાં શરૂ થાય અને ક્યાં પૂરી થાય એનો ખ્યાલ નથી આવતો. જો તમારે આખો વાઇટ-બ્લૅક પ્રિન્ટવાળો ડ્રેસ પહેરવો હોય તો તમે ઍબ્સ્ટ્રૅક્ટ પ્રિન્ટવાળો ડ્રેસ પહેરી શકો. જો તમારે વાઇટ-બ્લૅક કૉમ્બિનેશનમાં સ્ટ્રાઇપ પહેરવી જ હોય તો તમે બોલ્ડ સ્ટ્રાઇપ પહેરી શકો. બોલ્ડ સ્ટ્રાઇપ એક અનોખો લુક આપે છે. બોલ્ડ સ્ટ્રાઇપવાળી સાડી પણ સારી લાગી શકે.